Badmintonspilleren Jan Ø. Jørgensen er færdig ved VM i Schweiz. Danskeren tabte torsdag i tredje runde til indoneseren Jonatan Christie, der er videre til kvartfinalerne. Den fjerdeseedede modstander vandt med 21-12 og 21-16. Jan Ø. Jørgensen skulle lige finde sig til rette i hallen i Basel, hvor Christie startede bedst. Det gav en føring på 7-1, men den rutinerede dansker kom bedre med og fik reduceret til 10-11. Herefter trak Jonatan Christie igen fra og kørte sikkert første sæt hjem. I andet sæt fik danskeren oparbejdet en føring på 11-6, inden han tabte en stime på otte bolde og kom bagud 11-14. Det lykkedes Jan Ø. Jørgensen at kom på omgangshøjde, inden Christie igen satte en stime sammen og vandt syv bolde i træk på vej mod sejren. Senere torsdag skal Anders Antonsen forsøge at booke en plads i kvartfinalen. Det samme skal Mia Blichfeldt samt kvindedoublen med Maiken Fruergaard og Sara Thygesen.

Referat:
Rutinerede Jan Ø. Jørgensen er færdig efter et nederlag til fjerdeseedede Jonatan Christie i tredje runde.